Kliem ta' Agur Kliem ta' Agur bin Ġaki , minn Massa . Hekk jgħid il-bniedem: "Għejejt, O Alla, għejejt, O Alla, u nħossni mifni. Tassew, iblah jien aktar minn kulħadd, m'għandix fija l-għaqal tal-bniedem. L-għerf jien ma tgħallimtux, u 'l Dak li hu Qaddis ma nagħrfux. Min qatt tala' s-sema u raġa' niżel? Min ħakem ir-riħ fil-keffa ta' idu? Min ġabar l-ilma fi ħwejġu? Min ħażżeż it-trufijiet kollha tal-art? Taf x'jismu, u x'jismu ibnu? Kull kelma ta' Alla għaddiet mill-prova; hu tarka għal kull min jistkenn fih. Iżżid xejn ma' kliemu, għax hu jċanfrek u jgiddbek. Dawn it-tnejn jien nitlob mingħandek, tiċħadhomlix qabel ma mmut: Biegħed minni l-qerq u l-gideb; tagħtinix la faqar u lanqas għana, iżda agħtini l-ikel li neħtieġ. Għax jekk ikolli bix-xaba', nista' niċħdek, u ngħid: "Min hu l-Mulej?" Jekk niftaqar, nasal biex nisraq u nkasbar isem Alla. Tgħidx kontra l-qaddej ma' sidu, għax hu jisħtek, u tħallasha qares. Xi wħud jisħtu 'l missierhom, u 'l ommhom ma jberkuhiex. Xi wħud jidhrilhom li huma safja, imma ma tnaddfux minn ħmieġhom. Oħrajn, kemm għandhom għajnejhom merfugħa, u x'ħarsa għandhom ta' kburin! Xi wħud li għandhom snienhom sjuf u drashom skieken; jaħtfu l-fqir minn fuq l-art, u l-imsejken minn fost il-bnedmin. Is-sangisuga għandha żewġt ibniet, u dejjem jgħidu: "Tini, tini". Tlieta huma li qatt ma jixbgħu, u r-raba', li qatt ma tgħid: "Biżżejjed!": Art l-Imwiet, il-ġuf bla wlied, l-art niexfa bl-għatx, u n-nar li qatt ma jgħid: "Biżżejjed!" Min jiddieħak b'missieru, u jagħmel il-ħsieb li ma jismax minn ommu, wara mewtu jaqlagħlu għajnejh iċ-ċawl, u jikluh il-frieħ tas-seqer. Tliet ħwejjeġ huma tal-għaġeb għalija, anzi erbgħa li ma nifhimhomx: it-triq tal-ajkla fl-ajru, it-triq tas-serp fuq il-blat, it-triq tal-ġifen f'nofs ta' baħar, it-triq ta' raġel lejn xebba. Din hi l-ħajja tal-mara żienja: tiekol u timsaħ ħalqha; imbagħad tgħid: "Ma għamilt xejn ħażin." Minħabba tlieta titriegħed l-art, u r-raba' ma tiflaħx għaliha: ilsir li jilħaq sultan, iblah li jixba' bil-ħobż, mara tiżżewweġ bla maħbuba, u qaddejja li tilħaq flok sidtha. Erba' ħwejjeġ huma l-iżgħar fl-art, iżda huma wkoll l-aktar għorrief: in-nemel mhumiex qawwija, iżda jħejju fis-sajf ikilhom; il-fniek selvaġġi huma bla saħħa, iżda jagħmlu fil-blat il-bejta tagħhom; il-ġradijiet li m'għandhomx sultan, iżda kollha jtiru mqassmin fi qtajja'; il-gremxula b'idek taqbadha, iżda hi tidħol f'dar is-sultan. Tlieta għandhom mixja sabiħa, u r-raba' joħroġ b'bixra ta' ġieħ: l-iljun, l-aqwa fost il-bhejjem, li xejn ma jreġġgħu lura; is-serduq wieqaf, il-bodbod, u s-sultan f'ras il-poplu tiegħu. Jekk tbellaht għax tkabbart, jew jekk fassalt il-ħażen, qiegħed idek fuq fommok; għax jekk tagħsar il-ħalib, toħroġ il-baqta, jekk tagħsar imnieħrek, joħroġ id-demm, u jekk tagħsar l-għadab, joħroġ il-ġlied.